Dôvodová správa

	Uznesením vlády SR č.55 zo 16. januára 2002 bol schválený materiál Všeobecná koordinačná smernica pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernica k príprave a realizácii programu Phare. V uvedenom uznesení v bode C.5 bolo uložené podpredsedníčke vlády SR pre európsku integráciu Márii Kadlečíkovej zabezpečiť vydanie smerníc ako nariadenie vlády SR v Zbierke zákonov SR.
	Pri konzultácii pripraveného návrhu Nariadenia vlády SR k Všeobecnej koordinačnej smernici pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernici k príprave a realizácii programu Phare na Legislatívnom odbore Úradu vlády SR (február 2002) bolo konštatované, že v zbierke zákonov bol publikovaný zákon, ktorým sa ustanovujú podmienky vydávania aproximačných nariadení vlády Slovenskej republiky s účinnosťou od 15. januára 2002. V § 2 daného nariadenia sú vymedzené oblasti, na ktoré je vláda Slovenskej republiky oprávnená vydávať aproximačné nariadenia podľa Európskej dohody o pridružení uzatvorenej medzi Európskymi spoločenstvami  a ich členskými štátmi na strane jednej a Slovenskou republikou na druhej strane.
	Všeobecnú koordinačnú smernicu pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernicu k príprave a realizácii programu Phare nie je podľa tohto zákona možné vydať ako nariadenie vlády SR.
	V pláne legislatívnych úloh vlády SR na rok 2002 je v mesiaci júl zaradená úloha predložiť návrh Nariadenia vlády SR k hospodáreniu s finančnými prostriedkami pri realizácii programu Phare, v mesiaci september návrh Nariadenia vlády SR k hospodáreniu s finančnými prostriedkami pri realizácii programu ISPA a v mesiaci október návrh Nariadenia vlády SR k hospodáreniu s finančnými prostriedkami pri realizácii programu SAPARD. 
	Po dohode s predkladateľom týchto nariadení budú do nich zapracované viaceré podstatné časti zo Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernice k príprave a realizácii programu Phare.
	Vzhľadom na uvedené skutočnosti podpredsedníčka vláda SR pre európsku integráciu navrhuje úlohu C.5  uznesenia vlády SR č. 55/2002 zrušiť.